Deň 22. apríl je v povedomí spoločnosti známy ako Deň Zeme. Máme
radi našu planétu Zem, našu krajinu, prostredie v ktorom žijeme, a preto
nám leží na srdci čistota a poriadok nášho okolia. Tento deň je veľmi
významný pre všetkých ľudí, pretože si pripomíname, aké dôležité je
chrániť prírodu a životné prostredie, a že rovnováha všetkého živého
na tejto planéte je vzácna a obdivuhodná.
Žiaci našej ZŠ Mlynská v Stropkove sa preto v spolupráci s m.p. Služba
Stropkov zapojili do tejto akcie zameranej na DEŇ ZEME v piatok
20.4.2018. M.p. Služba Stropkov nám v tento deň poskytol vrecia na
vyzberaný odpad, ktorý žiaci triedili a taktiež bol zabezpečený jeho odvoz
z areálu našej školy a z areálu Pod vlekom. Do upratovania nášho mesta
sa zapojila celá škola. Jednotlivé ročníky sa vybrali zbierať odpadky a
iné nečistoty v našom okolí po pridelených trasách: Hrnčiarska ulica,
Ulica Matice slovenskej, areál Pod vlekom, Šandal- Roveň, smer Bokša, areál
školy.
Cieľom tohto podujatia bolo nielen vyčistiť prírodu a naše okolie od
odpadkov po nezodpovedných ľuďoch, ale predovšetkým rozvíjať
environmentálne povedomie žiakov, chrániť prírodu, naučiť sa starať sa
o ňu, a tak zveľaďovať životné prostredie.
Všetci si želáme, aby naše okolie nebolo krásne vyčistené len v tento
deň, ale ostalo čisté aj pre ostatné generácie. K tomu musíme prispieť
nielen my, žiaci našej školy, ale všetci ľudia nášho mesta, našej
planéty.
Žiaci ZŠ Mlynská Stropkov